Fastaval er en årligt tilbagevendende kongres i Jylland for bordrollespil, der også rummer liverollespil, brætspil, figurspil, samlekortspil, og relaterede arrangementer. Den afvikles pr. tradition i påskeferien, fra onsdag til mandag.  Fra 1986 og frem til 2010 foregik den i og omkring Aarhus, men i 2011 foregik den på Silkeborg seminarium og har siden 2012 hørt til på Mariagerfjord Gymnasium, Hobro, i tæt samarbejde med Østerskov Efterskole, hvorfra en stigende del af kongressens deltagere og arrangører har været elever. Kongressen blev afviklet af rollespilsforeningen Fasta første gang i 1986 til og med 2002. Fra 2003 er den blevet arrangeret af foreningen Alea. Foreningen vælger hvert år en "General", som står for at sammensætte en gruppe af hovedarrangører, kaldet for "Bunkeren".  Ottoer Siden 1992 har Fastaval uddelt priser til personer og rollespilsscenarier i form af forgyldte gipspingviner ved navn Otto. Priserne bliver uddelt om søndagen på den banket, som afslutter Fastaval. Pingvinen Otto stammer oprindeligt fra et Fastaval-scenarie fra 1989 ved navn "Ulloq nunaqarfinnguagaluami". Antallet af Ottoer, der bliver uddelt, er blevet justeret løbende gennem årene. De fleste Ottoer er opdelt i kategorier, der henvender sig til ordinære rollespilsscenarier. I 2003 blev der tillige indført et sæt Ottoer for livescenarier, og i 2006 forsvandt liveOttoerne igen til fordel for at lade livescenarierne indgå i de øvrige Ottoer. En enkelt Otto, Æresottoen, går ikke til et scenarie, men til en eller flere personer, grupper, projekter eller lignende, der har gjort en særlig indsats for Fastaval eller miljøerne omkring Fastaval.